## La Generalitat licita el projecte de duplicació i millora de la qualitat acústica de la CV-95 entre l’Hospital de Torrevieja i l’N-332

*** Vicente Martínez Mus ha afirmat que esta actuació permetrà reforçar la vertebració del territori i dotar el Baix Segura d’infraestructures que milloren la capacitat i la seguretat viària
* El pressupost base de licitació és de 167.585 euros i el termini de redacció és de 12 mesos**

El conseller de Medi Ambient, Infraestructures i Territori, Vicente Martínez Mus, ha anunciat la licitació del projecte de construcció de duplicació i millora de la qualitat acústica de la CV-95 entre l’Hospital Comarcal de Torrevieja i l’N-332.

Martínez Mus ha assenyalat que esta actuació permetrà reforçar la vertebració del territori i dotar d’infraestructures que milloren la capacitat i la seguretat viària el Baix Segura.

El titular d’Infraestructures ha destacat que “la Generalitat fa un pas més per a definir les actuacions per a millorar la seguretat viària de la CV-95 en el tram comprés entre l’hospital i l’N-332 amb un doble objectiu: el primer és obtindre una via capaç de suportar el trànsit actual i els increments de circulació que es puguen generar durant els pròxims anys; en segon lloc, es millorarà l’accessibilitat per als vianants i ciclistes, a més de la qualitat acústica en l’entorn de l’Hospital Universitari de Torrevieja”.

El pressupost base de licitació del contracte ascendix a 167.585 euros i s’ha establit un termini de redacció de 12 mesos.

**Característiques del projecte**

La longitud aproximada de l’actuació serà d’uns 870 metres, i inclourà el desdoblament de la CV-95, l’adaptació de les rotondes per a admetre la via duplicada i la disposició de vies per a vianants i ciclistes, així com de les necessàries barreres de protecció i mesures anti soroll integrades a la urbanització confrontant.

El projecte preveurà, també, una millora del drenatge de l’àmbit de la carretera en este tram, i la necessària modificació dels servicis existents (línies telefòniques, xarxa de sanejament i xarxa d’aigua potable) per a adaptar-los a la nova carretera desdoblada.

Fecha: 10/08/2024